b'\n_START_ARTICLE_\nGele\xc5\xbeinio Vilko legenda\n_START_PARAGRAPH_\nVilniaus \xc4\xafk\xc5\xabrimo legenda byloja, kad med\xc5\xbeiodamas  Lietuvos didysis kunigaik\xc5\xa1tis Gediminas apsistojo nakvynei vietoje, kur dabar stovi Vilnius. Nakt\xc4\xaf jis susapnavo sapn\xc4\x85, kuriame ant auk\xc5\xa1to kalno staug\xc4\x97 gele\xc5\xbeinis vilkas. Ryte kunigaik\xc5\xa1\xc4\x8dio krivi\xc5\xb3 krivaitis Lizdeika i\xc5\xa1ai\xc5\xa1kino, kad sapnas rei\xc5\xa1kia, jog \xc5\xa1ioje vietoje i\xc5\xa1kils miestas, garsas apie j\xc4\xaf pla\xc4\x8diai pasklis. Tuomet upi\xc5\xb3 santakoje buvo supiltas piliakalnis ir pastatyta pilis._NEWLINE_Vilkas Vilniaus miesto \xc4\xafk\xc5\xabrimo legendoje kartais asocijuojamas su Kapitolijaus vilke, i\xc5\xa1maitinusia Romos \xc4\xafk\xc5\xabr\xc4\x97jus Rem\xc4\x85 ir Romul\xc4\x85, ta\xc4\x8diau genetinis \xc5\xa1i\xc5\xb3 legend\xc5\xb3 ry\xc5\xa1ys yra abejotinas, kadangi \xe2\x80\x9evilki\xc5\xa1kos\xe2\x80\x9c Vilniaus ir paties kunigaik\xc5\xa1\xc4\x8dio Gedimino \xc5\xa1aknys susijusios su lietuvi\xc5\xa1ku kontekstu (vienas i\xc5\xa1 Gedimino prot\xc4\x97vi\xc5\xb3 rus\xc5\xb3 metra\xc5\xa1\xc4\x8diuose vadinamas Vilku)._NEWLINE_Vilko motyvas glaud\xc5\xbeiai susij\xc4\x99s su Vilniumi ir jo apylink\xc4\x97mis. Dar XX a. prad\xc5\xbeioje egzistavo su Vilkp\xc4\x97d\xc4\x97s pavadinimu susij\xc4\x99s padavimas apie akmen\xc4\xaf su vilko p\xc4\x97dos atspaudu. Rus\xc5\xb3 mokslininkas Vladimiras Toporovas yra atkreip\xc4\x99s d\xc4\x97mes\xc4\xaf, kad toponimai ir hidronimai su \xc5\xa1aknimi Vilk\xc2\xa0\xe2\x80\x93 itin paplit\xc4\x99 rytin\xc4\x97je Lietuvos dalyje (Vilkabrastis, Vilkaraistis, Vilkeli\xc5\xa1k\xc4\x97s, Vilkin\xc4\x97, Vilki\xc5\xa1k\xc4\x97s)._NEWLINE_\xc5\xa0iuo metu gele\xc5\xbeinio vilko vard\xc4\x85 Lietuvoje naudoja kelios organizacijos, tarp j\xc5\xb3 \xe2\x80\x93 Lietuvos kariuomen\xc4\x97s brigada.'